实甫观察以即事诗见示时高属亦得大雨喜而赋此即和元韵寄赠
王良佐 (Ming)
四魂十顶旧诗草，忧事恒多乐事少。腹中空洞何所有，却悔当年食字饱。画饼射影狐含沙，辛螫悲时鹪集蓼。欲变韶濩谐郑声，譬彼石田学种稻。凤翔千仞览德辉，岂与流莺斗簧巧。河鲤嘘气翼云腾，宁与小鲫伏潢潦。嵎夷海国古瘴乡，韩苏窜谪缘未了。去年秋君赴端州，我到高凉春尚早。同是芷兰摇落人，贾生痛哭屈枯槁。君持大纛出广熙，民歌来暮争盼祷。赤眉铁胫燄鸱张，手示清乡急就稿。我言匪情大谲悍，蝄蜽昼行日不杲。奸状终归禹鼎铸，鬼蜮难逃秦镜皎。军中一范兼一韩，撼树堪笑蚍蜉眇。谁知野烧吹又生，蜂虿有毒勿谓小。攻盗保盗两纷歧，缙绅鄙贱逾隶皂。欲靖萑苻除博簺，筹饷已叹强弩杪。农桑工艺次第举，执柄毋令太阿倒。初整团防次户口，要使游民一律扫。院开教养息邪淫，富既可保庶亦保。武侯治蜀詟凶顽，温公入洛嬉童媪。今年疫厉颇为虐，禊祓誓将不祥澡。疫魅未祛旱魃乘，劳劝空谈稼穑宝。偶晴辄乾雨辄溢，翻讶天公不善帱。禽狝草宅习故常，安得椒馨宁胡考。凿渠浚洫茫弗解，妄将灾祲怨穹昊。中泽惨闻哀雁嗷，泮林难变鸮音好。绥建高兴飞白云，君心则忡我心悄。回首乡邦饥警传，凶岁子弟肆乱扰。海南大吏鉴覆辙，荒政每与寅僚讨。雨旸时若荷天庥，敢谓石能补大造。高文典册世罕比，眼中落落人半老。